Хонгконг

Хонгконг (кинески: 香港, миризливо пристаниште, кантонски: ; стандарден мандарински: Xiānggǎng), службено Хонгконг – специјален административен регион на Народна Република Кина (традиционален кинески: 中華人民共和國香港特別行政區 ) — еден од двата специјални административни региони (САР) на Народна Република Кина (НРК), другиот е Макао.

Хонгконг се наоѓа на источната страна на делтата на Бисерната Река на југоисточниот брег на Народна Република Кина, и излегува на Јужнокинеското Море, а се граничи со покраината Гуангдунг на север. Хонгконг е една од најлибералните економии во светот, и е финансиски и трговски центар. Хонгконг е најбогат регион на Кина - има најголем БДП по глава на жител.

Се состои од островот Хонгконг (уште познат како Сјанган), полуостровот Коулун и Новите Територии. Населението е околу 7 милиони жители, при што најзастапена етничка група се Кинезите (96%). Паричната единица е хонгконшки долар.

Хонгконг била британска колонија од 1842 г, сѐ додека суверенитетот не бил пренесен на НР Кина во 1997. За време на Втората светска војна од 1941 до 1945 бил под јапонска окупација, за повторно да го запоседнат Британците. Управуван е како специјален административен регион под Основниот закон за Хонгконг (англиски: Basic Law of Hong Kong). Под условите на кинеско-британската заедничка декларација, НР Кина ветува дека Хонгконг ќе има релативно голем степен на автономија сѐ до барем 2047, педесетина години од трансферот на суверенитетот. Според политиката „една држава, два система“, Хонгконг ќе го задржи својот правен систем, валута, царинска политика, културно и трговско претставување, меѓународните спортски тимови и имиграциските закони, со тоа што НР Кина, односно централната влада во Пекинг, ќе го претставува Хонгконг дипломатски и воено.

Хонгконг како тема во уметноста и во популарната култура
 „Бар во Хонгконг“ (Hong Kong Bar) - песна на американскиот рок-музичар Тим Бакли (Tim Buckley) од 1972 година.Discogs, Tim Buckley ‎– Greetings From L.A. (пристапено на 17.10.2018)
 „Шерифот од Хонгконг“ (Sheriff Of Hong Kong) - песна на американскиот рок-музичар Капетан Бифхарт (Captain Beefheart) од 1980 година.YouTube, Sheriff Of Hong Kong - Captain Beefheart & His Magic Band (пристапено на 3.10.2017)

 Наводи 


Категорија:Градови во Кина
Категорија:Поранешни колонии на Британија
Категорија:Специјални административни региони на Кина
Категорија:Држави и територии настанати во 1997 година
Категорија:Населени места основани во 1842 година